Personar og selskap fekk utlikna til saman 641 milliardar kroner i skatt for inntektsåret 2008. Dette var 77 milliardar kroner meir enn året før.
Statistikken som gjeld selskap er retta ut frå to nye ordningar i petroleumsbeskatninga som blei innførte frå og med 2005. Dette gjer at beløpa for utbetalt skatteverdi av leitekostnader med vidare er innarbeidde i statistikken, og blir behandla på den same måten som eit skattefrådrag. Dei samla skatteinntektene i oljesektoren er difor redusert med vel 6 milliardar kroner for 2008. Variabelen "utbetalt skatteverdi av leitekostnader" er teken med i skattefrådraga. Vidare er variabelen innarbeidd og tala retta i vedleggstabellane.
Utlikna selskapsskatt utgjorde 313 milliardar kroner i 2008, medan sum utlikna skatt for personar utgjorde 327 milliardar. Dette er 58 milliardar meir for selskap og 19 milliardar meir for personar enn i 2007.
Sum utlikna inntekts- og formuesskatt til staten utgjorde 435 milliardar kroner. Dette er ein auke på 67 milliardar kroner samanlikna med året før. Til samanlikning fekk kommunane utlikna 101 milliardar kroner i inntekts- og formuesskatt, ein auke på i underkant av 3 milliardar kroner.
Sum utlikna medlemsavgift til folketrygda utgjorde vel 84 milliardar kroner i 2008. Dette var vel 7 milliardar kroner meir enn i 2007.
Statistikken byggjer på uttrekk frå Skattedirektoratet sitt register over likninga for personar og selskap. Alle tal er etter frådrag i skatt.